
Az Őrség és a Batthyányak küzdelme: legendateremtés kontra jogtörténet

Dolgozatomban a nyugati határvédelem egykori őreivel, az őrségi speculatorokkal foglalkozom. Ez a tájegység mai napig nevében hordozza, hogy lakói egykor katonai szolgálatot teljesítő kiváltságos népelemek voltak. Az Őrséget mint történeti fogalmat használom, ami 18 falut jelent.

Számos legenda kapcsolódik az őrségi őrökhöz. Munkám elkészítésekor azt a célt tűztem ki, hogy az Őrség történetével összefüggő legendák valós magját elkülönítsem a folklorisztikus elemektől. Ezeket a legendák által közvetített történeteket jogtörténeti szempontból vizsgáltam. Arra a kérdésre kerestem választ, hogy mi az igazság abban, hogy az Őrség lakói nemesek voltak, és valóban a Batthyány család kényszerítette-e őket jobbágysorba. Feltételezésem szerint nincs jogtörténetileg megalapozott bizonyíték ezekre az állításokra.

Tanulmányom két fő részre tagolódik. Az első részben az Árpád-kori határvédelem megszervezésétől a speculatori jogállás elvesztéséig tartó folyamatot igyekeztem bemutatni a legújabb történelmi, régészeti illetve topográfiai kutatások alapján. A második részben azt a 300 évet kíséreltem meg elemezni levéltári források alapján, amely a már jobbágysorba került őrségieknek földesuraikkal, a Batthyány családdal való küzdelméről szól. Itt külön hangsúlyt kaptak a két fél között az úriszéken, valamint a Királyi Kúrián folyó perek.

A kutatómunkám alapján azt a következtetést vontam le, hogy az a tény valóban bizonyítható, hogy az őrök az Árpád-korban a szabad, katonáskodó réteghez tartoztak, azonban az Anjou-korban sem az országos nemességbe nem sikerült bejutniuk, sem őri jogállásukat nem sikerült megőrizniük. 1391-ben jobbágysorba, majd 1524-től a Batthyány család földesúri hatalma alá kerültek.

A tanulmányban feltárt tények alapján kétségtelenül megdőlt az a legenda, amely szerint a Batthyányak kényszerítették jobbágysorba az egykori őröket. Az őrségiek tudatában a mai napig élő nemesség kérdéskörével kapcsolatban is eloszlani látszanak a feltevések. Azt viszont nem jelenthetjük ki, hogy nemesek egyáltalán nem éltek az Őrségben. Az eddig csak átiratban ismert 1364-es oklevél fordításakor ugyanis bebizonyítottam, hogy Saska Péter és unokatestvérei is nemessé lettek Nagy Lajos adománylevele révén. A sors különös játéka az, hogy a felsőőri őröknek egy hasonló oklevél alapján sikerült az országos nemességbe jutniuk.



